Diari Oficial de la Generalitat Valenciana


Sumari del DOGV 8333, del 06-07-2018 (2018/6594)

RESOLUCIÓ de 3 de juliol de 2018, de la directora general de Transparència i Participació, per la qual es delega l'exercici de funcions en matèria d'incompatibilitats i control de conflictes d'interessos en la persona titular de la Direcció de l'Oficina de Control de Conflictes d'Interessos.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8333

Data del DOGV
:   06-07-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/6594


Data del document
:   03-07-2018

Organisme emissor
:   Conselleria de Transparència, Responsabilitat Social, Participació i Cooperació

Tipus de document
:   Resolució

Descriptors 

:   * Conselleria de Transparència, Responsabilitat Social, Participació i Cooperació

RESOLUCIÓ de 3 de juliol de 2018, de la directora general de Transparència i Participació, per la qual es delega l'exercici de funcions en matèria d'incompatibilitats i control de conflictes d'interessos en la persona titular de la Direcció de l'Oficina de Control de Conflictes d'Interessos. [2018/6594]  
La Llei 8/2016, de 28 d'octubre, de la Generalitat, D'incompatibilitats i conflictes d'interessos de persones amb càrrecs públics no electes, va crear en l'article 10 l'Oficina de Control de Conflictes d'Interessos.  
  
Cal recordar ací que tal llei es va originar per mitjà d'una proposició en el si de Les Corts Valencianes, la qual cosa entranya que en la seua gestació no va haver-hi participació activa de les conselleries, ni de l'Advocacia General o del Consell Jurídic Consultiu de la Generalitat, per la qual cosa una vegada que va ser aprovada i per a la seua execució, aquesta conselleria va sol·licitar informe a l'Advocacia General, que el va emetre en data 3 d'abril de 2017, la consideració jurídica quarta del qual assenyalava que «[...] l'òrgan que ha d'autoritzar la compatibilitat de l'activitat [...] haurà d'enquadrar-se en el ROF, ja siga amb el càrrec de director o directora general (...)»; «aquest enquadrament determinarà si la dita resolució posa fi o no a la via administrativa [...]; «[...] i en aquest sentit no posar fi a la via administrativa, cabria que (?) pogueren interposar els interessats el recurs d'alçada davant de la Secretaria autonòmica [...]»  
La dita consideració va resultar determinant perquè en la modificació del Reglament orgànic i funcional de la Conselleria de Transparència, Responsabilitat Social, Participació i Cooperació (aprovat per Decret 160/2015, de 18 de setembre) operada per mitjà del Decret 57/2017, de 28 d'abril, s'incorporara un nou apartat 3 a l'article 9, en el punt 4 del qual s'arreplega la interposició de recurs d'alçada davant de la Secretaria Autonòmica «[...] contra les resolucions i actes de tràmit, si aquests últims decidixen directament o indirectament el fons de l'assumpte, determinen la impossibilitat de continuar el procediment, produïxen indefensió o perjudici irreparable a drets i interessos legítims, [...]».  
Tal redacció podria portar a interpretar que només la Direcció General pot dictar el dit tipus d'actes. I, no obstant això, des de l'inici de la seua activitat, la dita oficina i la seua direcció han gaudit de plena autonomia, respectada pels òrgans directius i superiors de la Conselleria, en concordança amb el Reglament orgànic i funcional d'aquesta, en la modificació introduïda pel Decret 57/2017, de 28 d'abril, que li atribuïx les funcions a què es referix l'esmentada Llei 8/2016, de 28 d'octubre. Així, certes faltes de concreció o imprecisió en les normes podrien donar lloc a altres lectures i convertir-se en focus de dubtes o indesitjables contenciosos quant a la seua aplicació.  
En conseqüència, raons de seguretat jurídica aconsellen explicitar les funcions de la direcció de l'OCCI, reforçant la visibilitat de la seua desitjable autonomia funcional, perquè per directa atribució reglamentària o per delegació, i per a millor compliment de les seues funcions i en l'estricte marc d'aquestes, puga emetre i desplegar les seues opinions i criteris tècnics sense necessitat d'actuació o autorització de cap òrgan directiu o superior, però sense que es convertisca en obstacle per a la seua dependència orgànica a la resta dels efectes que legalment corresponen a aquesta direcció general.  
Per això, de conformitat amb el que establixen els articles 9 i 10 de la Llei 40/2015, d'1 d'octubre, de règim jurídic del sector públic i l'article 63 de la Llei 5/1983, de 30 de desembre, del Consell, resolc:  
  
  
Primer. Facultats delegades  
1. Es delega en la persona titular de la Direcció de l'Oficina de Control de Conflictes d'Interessos (d'ara en avant, l'OCCI) l'exercici de facultats relatives al funcionament d'aquesta i en particular les següents:  
  
a) els actes o resolucions a què es referix el Decret 65/2018, de 18 de maig, del Consell, pel qual es desplega la Llei 8/2016, de 28 d'octubre, de la Generalitat, d'incompatibilitats i conflictes d'interessos de persones amb càrrecs públics no electes, que no estigueren inclosos entre els arreplegats en l'apartat 3, article 9, del Decret 160/2015, de 18 de setembre, modificat;  
b) la resolució sobre les actuacions prèvies iniciades per l'OCCI;  
c) les necessàries per a complir les obligacions legals o reglamentàries sobre les matèries objecte de tal Llei 8/2016, de 28 d'octubre.  
  
2. Queden expressament excloses de la present delegació les facultats següents:  
a) la vigilància, fiscalització i supervisió de l'OCCI;  
b) proposar als òrgans superiors la resolució que estime procedent en els assumptes que siguen de la competència d'aquesta direcció general, no relacionats amb les matèries de l'esmentada Llei 8/2016, de 28 d'octubre;  
c) actes o resolucions que siguen procedents respecte a la presentació del curriculum vitae i les seues modificacions.  
  
Segon. Avocació o revocació  
La delegació que es disposa en la present resolució no serà obstacle perquè aquesta direcció general puga avocar el coneixement i resolució de tots els assumptes que considere oportuns i podrà, així mateix, revocar-la en qualsevol moment.  
  
Tercer. Constància de la delegació  
Sempre que es faça ús de la delegació continguda en aquesta resolució haurà de fer-se constar aquest fet en la resolució adoptada.  
  
Quart. Fi de la via administrativa  
Els actes o resolucions que es dicten en virtut de la delegació conferida per aquesta resolució es consideraran dictades per aquest òrgan delegatori i no esgotaran la via administrativa, de conformitat amb el que establixen els articles 114 de la Llei 39/2015, d'1 d'octubre, de procediment administratiu comú de les administracions públiques i 9.4 de la Llei 40/2015, d'1 d'octubre, de règim jurídic del sector públic.  
  
Quint. Règim de suplència  
En cas de vacant, absència o malaltia de la persona titular de la direcció de l'OCCI, serà substituïda per qui ostente la direcció de servei de l'esmentada oficina i, si no n'hi ha, caldrà ajustar-se al que disposa l'article 13 de la Llei 40/2015, de règim jurídic del sector públic.  
  
  
Sext. Efectes  
La present resolució produirà efectes des de l'endemà de la seua publicació en el Diari Oficial de la Generalitat Valenciana.  
  
Contra aquesta resolució, que no posa fi a la via administrativa, podrà interposar-se recurs d'alçada davant de la persona titular de la Secretaria Autonòmica de Transparència, Responsabilitat Social, Participació i Cooperació, en el termini d'un mes a comptar des de l'endemà de la seua publicació en el Diari Oficial de la Generalitat Valenciana, de conformitat amb el que establixen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 3 de juliol de 2018.- La directora general de Transparència i Participació: Aitana Mas Mas.